Rīgā

|  |  |  |  |
| --- | --- | --- | --- |
| 23.11.2018 | | Nr. | 4.3-6/20-VK/5710 |
|  | |  |  |
| Uz |  | Nr. |  |

**Valsts kancelejai**

*Par Ministru kabineta protokollēmuma*

*projektu “Par Ministru kabineta 2016.gada*

*31.maija sēdes protokollēmuma (prot.Nr.26, 31.§)*

*“Likumprojekts “Grozījumi likumā*

*“Par zvērinātiem revidentiem”” 4.punktā dotā*

*uzdevuma atzīšanu par aktualitāti zaudējušu””*

Pamatojoties uz Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 164.4.apakšpunktu, iesniedzu izskatīšanai tuvākajā Ministru kabineta sēdē Ministru kabineta protokollēmuma projektu “Par Ministru kabineta 2016.gada 31.maija sēdes protokollēmuma (prot.Nr.26, 31.§) “Likumprojekts “Grozījumi likumā “Par zvērinātiem revidentiem””” 4.punktā dotā uzdevuma atzīšanu par aktualitāti zaudējušu”.

|  |  |  |
| --- | --- | --- |
| 1. | Iesniegšanas pamatojums | Saskaņā ar Ministru kabineta 2016.gada 31.maija sēdes protokollēmuma (prot. Nr.26, 31.§) “Likumprojekts “Grozījumi likumā “Par zvērinātiem revidentiem””” 4.punktu Finanšu ministrijai tika dots uzdevums sagatavot un finanšu ministram līdz 2017.gada 30.jūnijam iesniegt noteiktā kārtībā izskatīšanai Ministru kabinetā koncepcijas projektu, kurā būtu vērtētas iespējas, kā uzlabot pašreizējo zvērinātu revidentu, zvērinātu revidentu komercsabiedrību un to sniegto revīzijas pakalpojumu uzraudzības sistēmu, kas ietver atbildīgo iestādi un institūcijas, kurām deleģēti ar revīzijas pakalpojumu uzraudzību saistīti valsts pārvaldes uzdevumi (turpmāk – revīzijas pakalpojumu uzraudzības sistēma), kā arī vērtēta iespēja revīzijas pakalpojumu uzraudzības sistēmas vietā izveidot vienu kompetento revīzijas pakalpojumu uzraudzības iestādi vai neatkarīgu institūciju. Dotā uzdevuma izpilde ir pagarināta līdz 2019.gada 1.janvārim ar Ministru kabineta 2017.gada 11.jūlija sēdes protokollēmumā (prot. Nr.35, 9.§) doto uzdevumu.  Ar likumu “Grozījumi likumā “Par zvērinātiem revidentiem”” (turpmāk – Likuma grozījumi), kas stājās spēkā 2017.gada 1.janvārī, Finanšu ministrija tika noteikta kā kompetentā iestāde, kura turpmāk veiks sabiedriskas nozīmes struktūru iecelto zvērinātu revidentu un zvērinātu revidentu komercsabiedrību uzraudzību. Līdz ar to jau papildus esošajām Finanšu ministrijas funkcijām, kas ietver arī Latvijas Zvērinātu revidentu asociācijas (turpmāk – LZRA) darbības uzraudzību, Finanšu ministrijai ir jāveic jauna ar likumu noteikta funkcija attiecībā uz sabiedriskas nozīmes struktūru (turpmāk – SNS) iecelto zvērinātu revidentu un zvērinātu revidentu komercsabiedrību sniegto revīzijas pakalpojumu uzraudzību. Lai Finanšu ministrija kā kompetentā iestāde varētu pilnvērtīgi un kvalitatīvi veikt minētās funkcijas, ar 2017.gada 1.jūniju Finanšu ministrijā tika izveidota jauna struktūrvienība - Komercsabiedrību revīzijas politikas un uzraudzības nodaļa, kas šobrīd jau efektīvi veic Finanšu ministrijas kā kompetentās iestādes gan augstāk minētās uzraudzības funkcijas, gan citus Revīzijas pakalpojumu likumā paredzētos uzdevumus, tajā skaitā:   * zvērinātu revidentu un zvērinātu revidentu komercsabiedrību sniegto revīzijas pakalpojumu SNS kvalitātes kontroles prasību ievērošanas pārbaudes (inspekcijas), kuras ir balstītas uz riska pieeju. Šo inspekciju veikšanai ir izstrādāts un ieviests uz informācijas tehnoloģiju sistēmu balstīts metodoloģijas rīks (turpmāk - IT sistēma) zvērinātu revidentu un zvērinātu revidentu komercsabiedrību, kas sniedz revidenta ziņojumus par SNS gada pārskatiem, uzraudzībai, kā arī starp Finanšu ministriju un Finanšu un kapitāla tirgus komisiju (turpmāk – FKTK) ir noslēgta starpresoru vienošanās par sadarbību un informācijas apmaiņu minētajā IT sistēmā; * izmeklēšanas un pārkāpumu gadījumos sankciju un/vai uzraudzības pasākumu piemērošana zvērinātiem revidentiem un/vai zvērinātu revidentu komercsabiedrībām, kas sniedz revīzijas apkalpojumus SNS; * Eiropas Savienības dalībvalstu un trešo valstu revidentu un revīzijas uzņēmumu reģistrācijas iesniegumu izvērtēšana un atzinumu sagatavošana par šo revidentu un revīzijas uzņēmumu atbilstību Revīzijas pakalpojumu likuma prasībām; * revīzijas pakalpojumu, kas sniegti SNS, tirgus neklātienes monitorings un sadarbībā ar Finanšu un kapitāla tirgus komisiju – arī SNS revīzijas komiteju darbības uzraudzības monitorings; * LZRA darbības ar Revīzijas pakalpojumu likumu LZRA deleģētajos valsts pārvaldes uzdevumos valstiskā uzraudzība un administratīvo aktu sagatavošana par ministrijā apstrīdētajiem LZRA lēmumiem.   Tāpat arī LZRA ar Likuma grozījumiem ir paredzēti jauni papildu pienākumi attiecībā uz tai ar Revīzijas pakalpojumu likumu deleģētajiem valsts pārvaldes uzdevumiem, tajā skaitā:   * LZRA disciplinārlietās pieņemto lēmumu izpilde, jo saskaņā ar Revīzijas pakalpojumu likuma normu prasībām LZRA lēmumu par zvērināta revidenta sertifikāta un zvērinātu revidentu komercsabiedrības licences darbības apturēšanu apstrīdēšana vai pārsūdzēšana neapturēs šo lēmumu darbību; * revīzijas pakalpojumu kvalitātes kontroles veikšana ne retāk kā reizi sešos gados (iepriekšējo piecu gadu vietā) visām zvērinātu revidentu komercsabiedrībām un zvērinātiem revidentiem, izņemot tām zvērinātu revidentu komercsabiedrībām un zvērinātiem revidentiem, kas sniedz revīzijas pakalpojumus SNS, jo tiem revīzijas pakalpojumu kvalitātes kontroles prasību ievērošanas pārbaudes veic Finanšu ministrija ne retāk kā reizi trijos gados.   Ar Likuma grozījumiem arī FKTK tika iesaistīta uzraudzības sistēmā un tika noteikta kā kompetentā iestāde, kura turpmāk nodrošina:   * uzraudzību, vai SNS ievēro normatīvajos aktos paredzētos noteikumus attiecībā uz zvērināta revidenta vai zvērinātu revidentu komercsabiedrības iecelšanu; * Finanšu ministrijas kā kompetentās iestādes informēšanu par Revīzijas pakalpojumu likumā noteiktā paziņojuma no klienta (SNS) saņemšanu par vienpusēju atkāpšanos no revīzijas pakalpojumu līguma un zvērināta revidenta/zvērinātu revidentu komercsabiedrības, ja ar to ir izbeigts revīzijas pakalpojumu līgums tā darbības termiņa laikā; * paziņošanu Finanšu ministrijai kā kompetentajai iestādei par FKTK kā kompetentās iestādes veiktajā uzraudzības procesā konstatētajiem revīziju reglamentējošo normatīvo aktu prasību iespējamiem pārkāpumiem, kuros ir iesaistīts SNS ieceltais zvērināts revidents vai zvērinātu revidentu komercsabiedrība.   Savukārt, ar likumu “Grozījumi Revīzijas pakalpojumu likumā”, kas stājās spēkā 2018.gada 23.maijā:   * ir pilnveidoti nosacījumi attiecībā uz zvērinātu revidentu sniegto revīzijas pakalpojumu uzraudzības sistēmā iesaistīto iestāžu pienākumiem, t.i., precizēts to apstākļu uzskaitījums, kas jāņem vērā Finanšu ministrijai kā kompetentajai iestādei, pieņemot lēmumu par sankciju un/vai uzraudzības pasākumu piemērošanu zvērinātam revidentam vai zvērinātu revidentu komercsabiedrībai, kas sniedz revīzijas pakalpojumus SNS; * LZRA, kura saskaņā ar Revīzijas pakalpojumu likumu ir zvērinātu revidentu sertificēšanas un zvērinātu revidentu komercsabiedrību licencēšanas iestāde Latvijā, tiek noteiktas papildu tiesības piemērot sankcijas - zvērināta revidenta sertifikāta darbības apturēšana/anulēšana un zvērinātu revidentu komercsabiedrības licences darbības apturēšana/anulēšana arī par Noziedzīgi iegūtu līdzekļu legalizācijas un terorisma finansēšanas novēršanas likuma prasību pārkāpumiem.   Jau no 2016.gada Finanšu ministrija ir deleģējusi savu pārstāvi un veiksmīgi līdzdarbojas Eiropas Revīzijas pārraudzības struktūru komitejā ([Committee of European Auditing Oversight Bodies](https://ec.europa.eu/info/business-economy-euro/banking-and-finance/financial-reforms-and-their-progress/regulatory-process-financial-services/expert-groups-comitology-and-other-committees/committee-european-auditing-oversight-bodies_en) – CEAOB), kuras sastāvā ir pa vienam loceklim no katras Eiropas Savienības dalībvalsts kompetentās iestādes obligātās revīzijas uzraudzības jomā. CEAOB:   * izskata revidentu uzraudzības jautājumus, īpaši koncentrējoties uz trešo valstu revidentu un revīzijas uzņēmumu uzraudzības sistēmu līdzvērtības Eiropas Savienības dalībvalstu revidentu un revīzijas uzņēmumu uzraudzības sistēmai novērtēšanu; * sekmē starptautisko revīzijas standartu tehnisko pārbaudi, tostarp to izstrādes procesus, lai tos apstiprinātu Eiropas Savienības līmenī, palīdz uzlabot sadarbības mehānismus SNS obligāto revidentu, revīzijas uzņēmumu vai tīklu, kuru daļa tie ir, pārraudzībai; * sekmē starptautisko revīzijas standartu tehnisko pārbaudi, tostarp to izstrādes procesus, lai tos apstiprinātu Eiropas Savienības līmenī, palīdz uzlabot sadarbības mehānismus SNS obligāto revidentu, revīzijas uzņēmumu vai tīklu, kuru daļa tie ir, pārraudzībai; * sniedz ekspertu konsultācijas Eiropas Komisijai, kā arī Eiropas Savienības kompetentajām iestādēm pēc to lūguma jautājumos, kas saistīti ar Eiropas Parlamenta un Padomes 2014.gada 16.aprīļa Regulas Nr.537/2014 par īpašām prasībām attiecībā uz obligātajām revīzijām SNS un ar ko atceļ Komisijas Lēmumu 2005/909/EK (turpmāk - Revīzijas Regula Nr.537/2014) un Eiropas Parlamenta un Padomes 2006.gada 17.maija Direktīvas 2006/43/EK ar ko paredz gada pārskatu un konsolidēto pārskatu obligātās revīzijas, groza Padomes Direktīvu 78/660/EEK un Padomes Direktīvu 83/349/EEK un atceļ Padomes Direktīvu 84/253/EEK (turpmāk - Revīzijas Direktīva 2006/43/EK) īstenošanu; * izskata starpvalstu (arī ar trešajām valstīm) sadarbības jautājumus saistībā ar revīzijas pakalpojumu sniegšanas kvalitāti.   Jāatzīmē, ka Finanšu ministrija ir zvērinātu revidentu un zvērinātu revidentu komercsabiedrību publiskās pārraudzības sistēmas vadošā iestāde Latvijā jau kopš 2008.gada, kad stājās spēkā likums “Grozījumi likumā “Par zvērinātiem revidentiem””, ar kuru tika pārņemtas Revīzijas Direktīvas 2006/43/EK prasības. Minētā direktīva noteica pienākumu katrai Eiropas Savienības dalībvalstij izveidot efektīvu publiskās pārraudzības sistēmu, kuru vada personas, kas nav praktizējoši revidenti, attiecībā uz obligāto revidentu un revīzijas uzņēmumu darbu. Arī Šveices Federālās revīzijas uzraudzības iestāde (the Swiss Federal Audit Oversight Authority – FAOA) jau 2015.gadā ar savu 2015.gada 9.jūlija vēstuli, kura adresēta Finanšu ministrijai, informēja, ka Šveices valdība ir atzinusi Latvijas zvērinātu revidentu un zvērinātu revidentu komercsabiedrību uzraudzības sistēmas atbilstību Šveices revidentu uzņēmumu uzraudzības sistēmai  un Latvijas kompetentā iestāde Finanšu ministrija ir iekļauta FAOA sarakstā (reģistrā) ar citu valstu kompetentajām iestādēm, ko Šveices valdība ir atzinusi par līdzvērtīgām.  Lai secinātu kā darbojas esošā uzraudzības sistēma un vai ir nepieciešami kādi uzlabojumi, tad arī pēc Likuma grozījumu spēkā stāšanās brīža (2017.gada 1.janvāris) tika vērtēta uzraudzības sistēmā iesaistīto iestāžu darbība un revīziju reglamentējošo normatīvo aktu prasību piemērošanas efektivitāte praksē. Rezultātā ar likumu “Grozījumi Revīzijas pakalpojumu likumā”, kurš stājās spēkā 2018.gada 23.maijā, tika veikti nepieciešamie pilnveidojumi esošajā uzraudzības sistēmā. Šobrīd ir secināms, ka esošā zvērinātu revidentu sniegto revīzijas pakalpojumu uzraudzības sistēma ir pilnīga un tajā iesaistītās iestādes (Finanšu ministrija, FKTK un LZRA) nodrošina uzraudzības sistēmas funkcionēšanu atbilstoši revīziju reglamentējošo nacionālo normatīvo aktu un Revīzijas Regulas Nr.537/2014 prasībām. Šobrīd uzraudzības sistēmā iesaistīto vairāku iestāžu sadarbība, kurā ir skaidri  noteiktas šo iestāžu kompetences, ir  vērsta uz efektīvu, finansiāli ekonomisku un Latvijas SNS revīzijas tirgum atbilstošu uzraudzības sistēmu. Šobrīd nav nepieciešams, lai visu uzraudzības jautājumu īstenošana tiktu nodota tikai vienai iestādei.  Tāpat arī, ņemot vērā minēto uzraudzības sistēmā iesaistīto iestāžu ilggadīgo pieredzi sniegto revīzijas pakalpojumu uzraudzībā un deleģēto valsts pārvaldes uzdevumu pārraudzībā, ir secināms, ka esošā revīzijas pakalpojumu uzraudzības sistēma šobrīd ir efektīva. Tādējādi nav nepieciešams papildus vērtēt iespēju esošās revīzijas pakalpojumu uzraudzības sistēmas vietā izveidot vienu kompetento revīzijas pakalpojumu uzraudzības iestādi vai neatkarīgu institūciju.  Attiecībā uz protokollēmumā doto uzdevumu izvērtēt iespējas, kā uzlabot pašreizējo zvērinātu revidentu, zvērinātu revidentu komercsabiedrību un to sniegto revīzijas pakalpojumu uzraudzības sistēmu, šobrīd ir identificēts un būtu veicams tikai viens būtisks pilnveidojums saistībā ar sankciju un uzraudzības pasākumu piemērošanu zvērinātiem revidentiem un zvērinātu revidentu komercsabiedrībām. Revīzijas pakalpojumu likumā ir noteiktas administratīvo pasākumu un sankciju piemērošanas prasības, nosakot, ka Finanšu ministrija ir tā institūcija, kurai ir tiesības izdot administratīvos aktus (lēmumus) par sankciju un uzraudzības pasākumu piemērošanu tiem zvērinātiem revidentiem un zvērinātu revidentu komercsabiedrībām, kas sniedz revīzijas pakalpojumus sabiedriskas nozīmes struktūrām. Pārējiem zvērinātiem revidentiem un zvērinātu revidentu komercsabiedrībām, kas sniedz revīzijas pakalpojumus klientiem, kuri nav sabiedriskas nozīmes struktūras, sodus par attiecīgiem pārkāpumiem saskaņā ar Revīzijas pakalpojumu likumu piemēro LZRA, bet tie ir disciplinārsodi. Līdz ar to pastāvošās administratīvo tiesību sistēmas ietvaros tiem zvērinātiem revidentiem un zvērinātu revidentu komercsabiedrībām, kas sniedz revīzijas pakalpojumus klientiem, kuri nav sabiedriskas nozīmes struktūras, attiecīgu pārkāpumu gadījumos nevar piemērot Revīzijas pakalpojumu likumā noteiktos administratīvos pasākumus un sankcijas. Lai tos varētu piemērot, ir nepieciešams Revīzijas pakalpojumu likumā iestrādāt attiecīgas normas. Šim nolūkam nav nepieciešams sagatavot politikas plānošanas dokumentu (koncepciju).  Pamatojoties uz iepriekš minēto, Finanšu ministrija lūdz atzīt Ministru kabineta 2016.gada 31.maija sēdes protokollēmuma (prot. Nr.26, 31.§) “Likumprojekts “Grozījumi likumā “Par zvērinātiem revidentiem””” 4.punktā doto uzdevumu par aktualitāti zaudējušu un Valsts kancelejai izbeigt uzdevuma kontroli. |
| 2. | Valsts sekretāru sanāksmes datums un numurs | Saskaņā ar Ministru kabineta 2009.gada 7.aprīļa noteikumu Nr.300 “Ministru kabineta kārtības rullis” 73.1.apakšpunktu Ministru kabineta sēdes protokollēmuma projektu par Ministru kabineta sēdes protokollēmumā Finanšu ministrijai dotā uzdevuma izpildi Valsts sekretāru sanāksmē izsludināt nav nepieciešams. |
| 3. | Informācija par saskaņojumiem | Atbilstoši Ministru kabineta 2009.gada 7.aprīļa noteikumu Nr.300 “Ministru kabineta kārtības rullis” 111.punktā noteiktajam protokollēmuma projekts neskar citu ministriju kompetenci, līdz ar to nav nepieciešams to saskaņot ar citām ministrijām. |
| 4. | Informācija par saskaņojumu ar Eiropas Savienības institūcijām | Protokollēmuma projekts šo jomu neskar. |
| 5. | Politikas joma | Budžeta un finanšu politika (2.3. Finanšu vadība). |
| 6. | Atbildīgā amatpersona | Finanšu ministrijas Grāmatvedības un revīzijas politikas departamenta direktores vietniece Komercsabiedrību revīzijas politikas un uzraudzības nodaļas vadītāja D.Šodnaka. |
| 7. | Uzaicināmās personas | Finanšu ministrijas Grāmatvedības un revīzijas politikas departamenta direktore D.Robežniece.  Finanšu ministrijas Grāmatvedības un revīzijas politikas departamenta direktores vietniece Komercsabiedrību revīzijas politikas un uzraudzības nodaļas vadītāja D.Šodnaka. |
| 8. | Projekta ierobežotas pieejamības statuss | Protokollēmuma projektam nav noteikts ierobežotas pieejamības statuss. |
| 9. | Cita informācija | Nav. |

Pielikumā: Ministru kabineta protokollēmuma projekts “Par Ministru kabineta 2016.gada 31.maija sēdes protokollēmuma (prot.Nr.26, 31.§) “Likumprojekts “Grozījumi likumā “Par zvērinātiem revidentiem””” 4.punktā dotā uzdevuma atzīšanu par aktualitāti zaudējušu” uz 1 lpp. (datne: FMProt\_221118\_revizija).

Ministre D.Reizniece-Ozola

Purviņa 67083805

[Ieva.Purvina@fm.gov.lv](mailto:Ieva.Purvina@fm.gov.lv)